Vrou stuit krokodil met lepel en bakkie | Maroela Media
Vrou stuit krokodil met lepel en bakkie
'n Huisvrou in die oostelike deel van Indië het 'n krokodil afgeweer met kombuisgereedskap, het beamptes Saterdag gesê.
Sabitri Samal (37) was Donderdag besig om in 'n stroom naby haar huis in Orissa skottelgoed te was toe die yslike reptiel haar aangeval het.
"Die reptiel het haar regterbeen beetgekry, maar sy kon die aanval afweer," het PK Pattnaik, senior bosboubeampte, telefonies uit Kendrapara gesê. "Sy beweer sy het die reptiel op sy voorkop en oë met 'n aluminiumbakkie en houtlepel geslaan en hy het haar ná 'n struweling laat gaan."
Inwoners het Samal se hulpkrete gehoor en na die toneel gehaas. Hulle het haar na 'n hospitaal geneem.
Volgens beamptes was daar al 'n reeks krokodilaanvalle in die dorpies rondom Bhitarkanika-park. Twee inwoners is in die afgelope paar maande dood.